Document ID: 32014R1148

Title and Content:
ΚΑΝΟΝΙΣΜΌΣ (ΕΕ) αριθ. 1148/2014 ΤΗΣ ΕΠΙΤΡΟΠΉΣ της 28ης Οκτωβρίου 2014 για την τροποποίηση των παραρτημάτων II, VIII, IX και Χ του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο, Εκτιμώντας τα ακόλουθα: (1) Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε βοοειδή και αιγοπρόβατα. Εφαρμόζεται στην παραγωγή και τη διάθεση στην αγορά ζώντων ζώων και προϊόντων ζωικής προέλευσης και, σε ορισμένες συγκεκριμένες περιπτώσεις, στις εξαγωγές τους. (2) Στο παράρτημα II του κανονισμού (ΕΚ) αριθ. 999/2001 ορίζονται κανόνες για τον καθορισμό του καθεστώτος που επικρατεί ως προς τη σπογγώδη εγκεφαλοπάθεια των βοοειδών (ΣΕΒ) σε κράτη μέλη ή τρίτες χώρες ή περιοχές τους. Οι κανόνες αυτοί βασίζονται στο διεθνές πρότυπο που καταρτίστηκε από τον Παγκόσμιο Οργανισμό για την Υγεία των Ζώων (OIE) στον κώδικα υγείας των χερσαίων ζώων (στο εξής «Κώδικας»). Στο κεφάλαιο περί ΣΕΒ της έκδοσης του 2013 του Κώδικα, η έκφραση «εκτίμηση της απελευθέρωσης» έχει αντικατασταθεί από την έκφραση «εκτίμηση της εισόδου» και ο πίνακας που αναγράφει τις τιμές-στόχους για μια συγκεκριμένη χώρα ή περιοχή έχει τροποποιηθεί σημαντικά, ώστε να ανταποκρίνεται καλύτερα στις ανάγκες των χωρών με μικρό ή πολύ μικρό πληθυσμό βοοειδών. Οι τροποποιήσεις αυτές θα πρέπει να αποτυπωθούν στο παράρτημα II. (3) Το σημείο 2.2.1 του κεφαλαίου Β του παραρτήματος VII του κανονισμού (ΕΚ) αριθ. 999/2001 αναφέρεται στις μεθόδους και στα πρωτόκολλα που ορίζονται στο παράρτημα X. Η διατύπωση του εν λόγω σημείου θα πρέπει να τροποποιηθεί ώστε να αντικατοπτρίζει τις τροποποιήσεις που επιφέρει η παρούσα πράξη στο παράρτημα X. (4) Το κεφάλαιο A του παραρτήματος VIII του κανονισμού (ΕΚ) αριθ. 999/2001 καθορίζει τους κανόνες που διέπουν το ενδοενωσιακό εμπόριο ζώντων ζώων, σπέρματος και εμβρύων, καθώς και την απαλλαγή των ομόζυγων εμβρύων ARR προβατοειδών από κάθε άλλη απαίτηση η οποία σχετίζεται με την κλασική τρομώδη νόσο στο ενδοενωσιακό εμπόριο. Στις 24 Ιανουαρίου 2013, η Ευρωπαϊκή Αρχή για την Ασφάλεια των Τροφίμων (EFSA) εξέδωσε επιστημονική γνώμη σχετικά με τον κίνδυνο μετάδοσης της κλασικής τρομώδους νόσου μέσω της μεταφοράς in vivo γονιμοποιημένων εμβρύων σε προβατοειδή (2), στην οποία κατέληγε στο συμπέρασμα ότι ο κίνδυνος μετάδοσης της κλασικής τρομώδους νόσου από την εμφύτευση ομόζυγων ή ετερόζυγων εμβρύων ARR προβατοειδών θα μπορούσε να θεωρηθεί αμελητέος, υπό τον όρο ότι τηρούνται οι συστάσεις του OIE και οι διαδικασίες που συνδέονται με τη μεταφορά εμβρύων. Συνεπώς, οι σχετικές διατάξεις του παραρτήματος VIII θα πρέπει να τροποποιηθούν προκειμένου να εξαιρέσουν επίσης το ενδοενωσιακό εμπόριο ετερόζυγων εμβρύων ARR προβατοειδών από κάθε άλλη απαίτηση που σχετίζεται με την κλασική τρομώδη νόσο. (5) Σε ορισμένες γλωσσικές εκδόσεις του κανονισμού (ΕΚ) αριθ. 999/2001 υπάρχει έλλειψη συνοχής ορολογίας ανάμεσα στα σημεία 1.2 και 1.3 του μέρους Α του κεφαλαίου Α του παραρτήματος VIII του εν λόγω κανονισμού και στο υπόλοιπο κείμενο. Για λόγους συνοχής, θα πρέπει να χρησιμοποιηθεί ο ίδιος όρος στις εν λόγω γλωσσικές εκδόσεις. (6) Το σημείο 2 του τμήματος Α του κεφαλαίου A του παραρτήματος VIII του κανονισμού (ΕΚ) αριθ. 999/2001 καθορίζει τους κανόνες που διέπουν την έγκριση του καθεστώτος αμελητέου κινδύνου για την κλασική τρομώδη νόσο από ένα κράτος μέλος ή ζώνη ενός κράτους μέλους. Στις 4 Ιουλίου 2013 η Αυστρία υπέβαλε στην Επιτροπή τα κατάλληλα δικαιολογητικά. Δεδομένης της θετικής έκβασης της αξιολόγησης της εν λόγω αίτησης από την Επιτροπή, η Αυστρία θα πρέπει να αναγράφεται ως κράτος μέλος με αμελητέο κίνδυνο της κλασικής τρομώδους νόσου. (7) Το σημείο 3.2 του τμήματος Α του κεφαλαίου A του παραρτήματος VIII του κανονισμού (ΕΚ) αριθ. 999/2001 παραθέτει τα κράτη μέλη με εγκεκριμένο εθνικό πρόγραμμα ελέγχου για την κλασική τρομώδη νόσο. Λαμβάνοντας υπόψη ότι η Αυστρία θα πρέπει να αναγράφεται ως κράτος μέλος με αμελητέο κίνδυνο της κλασικής τρομώδους νόσου, θα πρέπει ταυτόχρονα να διαγραφεί από τον κατάλογο των κρατών μελών με εγκεκριμένο εθνικό πρόγραμμα ελέγχου για την κλασική τρομώδη νόσο, καθώς το καθεστώς αυτό παρέχει εγγυήσεις που υπερβαίνουν εκείνες που προσφέρονται στο πρόγραμμα ελέγχου. (8) Το κεφάλαιο Η του παραρτήματος IX του κανονισμού (ΕΚ) αριθ. 999/2001 ορίζει κανόνες για την εισαγωγή σπέρματος και εμβρύων αιγοπροβάτων στην Ένωση. Οι εν λόγω κανόνες εισαγωγής θα πρέπει να επικαιροποιηθούν ώστε να αντικατοπτρίζουν τις τροποποιήσεις που επιφέρει η παρούσα πράξη στο παράρτημα VIII. (9) Το παράρτημα X του κανονισμού (ΕΚ) αριθ. 999/2001 ορίζει τις μεθόδους ανάλυσης που εφαρμόζονται στις δοκιμές για ΜΣΕ σε βοοειδή και αιγοπρόβατα. Το εν λόγω παράρτημα θα πρέπει να αναθεωρηθεί για επικαιροποίηση των πληροφοριών σχετικά με τα ορισθέντα εργαστήρια, προσαρμογή της αναφοράς σε διάφορες κατευθυντήριες οδηγίες, εναρμόνιση ορισμένων τεχνικών όρων και αποσαφήνιση της διαδικασίας δοκιμών διάκρισης σε περίπτωση θετικών κρουσμάτων ΜΣΕ σε αιγοπρόβατα, σύμφωνα με τις πλέον πρόσφατες επιστημονικές γνώσεις και τις υφιστάμενες πρακτικές της Ένωσης. (10) Στο παράρτημα X κεφάλαιο Γ σημείο 4 του κανονισμού (ΕΚ) αριθ. 999/2001 παρατίθενται οι κατάλογοι με τις ταχείες δοκιμές που έχουν εγκριθεί για την επιτήρηση ΜΣΕ σε βοοειδή και αιγοπρόβατα. Στις 18 Σεπτεμβρίου 2013 τα εργαστήρια IDEXX υπέβαλαν αίτηση προκειμένου η ονομασία της δοκιμής IDEXX HerdChek BSE-Scrapie Antigen Test Kit, EIA να τροποποιηθεί σε HerdChek BSE-Scrapie Antigen (Εργαστήρια IDEXX). Το νέο φύλλο οδηγιών χρήσης για τη δοκιμή αυτήν εγκρίθηκε από το εργαστήριο αναφοράς της Ευρωπαϊκής Ένωσης για τις ΜΣΕ στις 2 Μαΐου 2013. Επιπλέον, στις 6 Δεκεμβρίου 2013 ο όμιλος Enfer ανακοίνωσε ότι έπαυσε την παραγωγή των αυτοτελών διαγνωστικών τεστ ΜΣΕ Enfer έκδοσης 3 και ζήτησε τη διαγραφή αυτών των τεστ από τον κατάλογο των εγκεκριμένων ταχειών δοκιμών ΣΕΒ σε βοοειδή. Οι κατάλογοι στο σημείο 4 του κεφαλαίου Γ του παραρτήματος X θα πρέπει, κατά συνέπεια, να προσαρμοστούν αναλόγως. (11) Προκειμένου να δοθεί επαρκής χρόνος στα κράτη μέλη ώστε να ευθυγραμμίσουν τις διαδικασίες πιστοποίησης για τα έμβρυα προβατοειδών που σχετίζονται με την τρομώδη νόσο, ορισμένες τροποποιήσεις που εισάγονται με τον παρόντα κανονισμό θα πρέπει να εφαρμοστούν από την 1η Ιανουαρίου 2015. (12) Κατά συνέπεια, ο κανονισμός (ΕΚ) αριθ. 999/2001 θα πρέπει να τροποποιηθεί αναλόγως. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II, VII, VIII, IX και X του κανονισμού (ΕΚ) αριθ. 999/2001 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Τα στοιχεία α), β) και ε) του σημείου 3 και του σημείου 4 του παραρτήματος εφαρμόζονται από την 1η Ιανουαρίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Οκτωβρίου 2014.

Classification Labels:
105
986
703
36
2394

Label Descriptions:
{"105": "ΚΤΗΝΟΤΡΟΦΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2442
711
614
5962
3156
2711
2450
5877

EuroVoc IDs (Expanded): 2488
2442
711
614
5962
3156
2711
2450
5877

Dataset Source: meu

Split: test